
Pennod 1: Cyflwyniad

Nod y prosiect ymchwil hwn yw ehangu gwybodaeth a dealltwriaeth yr ymchwilydd ynglŷn ag a yw dysgu awyr agored yn effeithio ar les plant yn y Cyfnod Sylfaen. Yn ogystal, hoffir datblygu ei wybodaeth bersonol a pedagogaidd mewn dysgu awyr agored yn gyffredinol. Mae BERA (2011) yn dangos bod ymchwilwyr addysgol yn anelu at ymestyn gwybodaeth a dealltwriaeth mewn ystod amrywiol o feysydd gweithgaredd addysgol o amrywiaeth o safbwyntiau. Erbyn diwedd y prosiect ymchwil y bwriad yw cyrraedd y nod o drafod buddion ysgolion coedwig, yr effeithiau ar les a hefyd sôn am farn plant ac oedolion am ddysgu yn yr awyr agored.
Dewiswyd y cwestiwn hwn oherwydd bod gan yr ymchwilydd ddiddordeb mewn dysgu awyr agored. Hoffir tanio chwilfrydedd personol ac ehangu ar ei wybodaeth a'i ddealltwriaeth yma yn enwedig mewn ysgolion coedwig. Gall hefyd effeithio ar les plant ac mae sicrhau lles yn cael ei ystyried yn rhan fawr o'r cwricwlwm newydd. Dywed Williams (2019) “mae Cenhadaeth ein Cenedl yn rhoi lle canolog i les yn ein cwricwlwm”. Mae'n un o'r chwe maes dysgu a hefyd  yn hanfodol i'r pedwar diben. Amlyga Donaldson (2015, t.45) bod “angen i blant a phobl ifanc brofi lles cymdeithasol, emosiynol a chorfforol er mwyn ffynnu a llwyddo yn eu haddysg”.
Cred yr ymchwilydd fod addysgu yn yr awyr agored yn cael effaith gadarnhaol dda ar les plant gan ei fod yn ymlacio'r plant ac yn agor yr ymennydd. Credir hefyd ei fod yn datblygu ystod eang o wahanol sgiliau gan gynnwys sgiliau personol, cymdeithasol a thechnegol. Yn gyffredinol, mae'r ymchwilydd o'r farn bod dysgu awyr agored yn cael effaith gadarnhaol ar les plant. Credir y bydd y prosiect ymchwil hwn yn cyfrannu at y farn hon, gan adeiladu ar ddealltwriaeth yr ymchwilydd. Bwriedir i'r ymchwiliad gael ei drin fel offeryn defnyddiol yn natblygiad proffesiynol yr ymchwilydd. 

Amcanion y prosiect ymchwil fydd:
• Ehangu gwybodaeth a dealltwriaeth o addysgu awyr agored.
• Datblygu dealltwriaeth o ysgolion coedwig.
• Darganfod a yw addysgu awyr agored yn effeithio ar les plant yn y Cyfnod Sylfaen.
• Defnyddio tystiolaeth ddibynadwy i ategu'r hyn a ddarganfyddir.
 
Er mwyn cyflawni amcanion y prosiect, dewisir gwahanol ddulliau ymchwil, i gynhyrchu a lledaenu gwybodaeth yr ymchwilydd yn ogystal â chynorthwyo'r ymchwilydd i ateb y cwestiwn allweddol. Bwriedir gwneud ymchwil gynradd ag eilaidd er mwyn casglu data ansoddol a meintiol gan ysgol gynradd. Cynhelir cyfweliadau ag athrawon i gasglu gwybodaeth trwy ofyn cwestiynau penagored am addysgu yn yr awyr agored. Darperir holiaduron i blant Cyfnod Sylfaen glywed llais y plentyn am ddysgu yn yr awyr agored. Yn ogystal â hyn, cyfwelir â grŵp o ddisgyblion i gasglu mwy o wybodaeth am eu barn. Gwelir gwersi yn yr awyr agored hefyd, gan arsylwi a dadansoddi ymateb ac ymrwymiad disgyblion. Trwy gasglu tystiolaeth o'r casgliad hwn o ddulliau, gobeithir ychwanegu amryw o ddimensiynau i'r prosiect.

Pennod 2: Adolygiad Llenyddiaeth

Yn y bennod hon, adolygir llenyddiaeth sy'n gysylltiedig â theitl y prosiect ymchwil hwn. I ddechrau, trafodir cwricwlwm y Cyfnod Sylfaen, yna dysgu amgylcheddau gan symud ymlaen i ddysgu awyr agored. Yn dilyn, trafodir lles yn gyffredinol, ac yn olaf, yr effaith y gall dysgu awyr agored ei gael ar les. Cynhwysa’r adolygiad llenyddiaeth ystod eang o wahanol ymchwil, gan gynnwys gwefannau, llyfrau, adroddiadau, erthyglau a mwy.

2.1 – Y Cyfnod Sylfaen
“Y cwricwlwm statudol ar gyfer pob plentyn tair i saith oed yng Nghymru, a gafodd ei gyflwyno ym mis Medi 2010, yw’r Cyfnod Sylfaen” (Llywodraeth Cymru, 2015, t.2). Mae gan y Cyfnod Sylfaen saith Maes Dysgu sy'n cael eu cyflwyno trwy weithgareddau ymarferol a phrofiadau dysgu gweithredol y tu mewn a'r tu allan. Mae ei saith maes dysgu yn cael eu deall a'u cymhwyso mewn ffordd sy'n briodol i oedran, galluoedd a cham datblygu plant yn eu gofal a natur y ddarpariaeth. Athroniaeth y Cyfnod Sylfaen yw canolbwyntio ar anghenion plant unigol a gweithio yn eu cam datblygu. Mae hyn yn golygu adeiladu ar yr hyn y gall plant ei wneud eisoes a chynllunio'r camau nesaf yn eu dysgu er mwyn caniatáu iddynt ddatblygu eu gwybodaeth a'u sgiliau.
Yn y Cyfnod Sylfaen mae plant yn dysgu trwy chwarae. Yn ôl Vygotsky (1978) mae chwarae’n hanfodol yn natblygiad plentyn. Atega Bergen (2002) bod plant yn llawn cymhelliant wrth iddynt ddysgu trwy chwarae a hefyd datblygu agweddau cadarnhaol tuag at yr ysgol. Syniad a ddatblygwyd gan Fröbel (1909) yw i blant ddysgu fel y gwnânt. Cytûn Dewey (1986)  gyda'r datganiad hwn. Mae hyn yn cysylltu ag ethos y Cyfnod Sylfaen. Awgryma Estyn (2010) bod ymarferwyr yn credu bod medrau’r plant wedi gwella ers sefydliad y Cyfnod Sylfaen. Yn ôl Donaldson (2015, t.19) mae “rhai cryfderau gwirioneddol yn nhrefniadau’r cwricwlwm presennol yng Nghymru y gallwn eu datblygu - yn bennaf oll, yr addysgeg sy’n sail i’r Cyfnod Sylfaen”. Mae hyn yn awgrymu bod yn gwricwlwm effeithiol. Mae Estyn (2017) yn cytuno ond dywed nad yw pob ysgol yn gweithredu'r Cyfnod Sylfaen yn llawn, gan fod y dysgu'n rhy ffurfiol yn rhy fuan.
Er mwyn helpu i ddysgu'r Cyfnod Sylfaen mae Triongl Darpariaeth yn bodoli. Mae'r triongl yn cynnwys tair haen wahanol. Ar waelod y triongl mae Darpariaeth Barhaus, sef amgylchedd dysgu o ansawdd uchel wedi’i hysgogi gan blant. Gall yr amgylcheddau hyn fod o dan do neu yn yr awyr agored. Yng nghanol y triongl mae Cyfoethogi’r Ddarpariaeth, sef ychwanegu adnoddau i ysgogi'r plant. Ymhlith yr enghreifftiau mae ymwelwyr, arddangosfeydd rhyngweithiol ac ymweliadau. Mae Tasg a Ffocws ar frig y triongl sef dysgu sgiliau, gwybodaeth neu gysyniadau yn uniongyrchol. Mae pob haen yn hollbwysig gan nad ydyn nhw'n gweithio'n unigol.

2.2 – Amgylcheddau Dysgu
Amgylchedd ystafell ddosbarth yw un o'r ffactorau pwysicaf sy'n effeithio ar ddysgu myfyrwyr (Young, 2014) felly gwelwyd amgylcheddau dysgu yn hanfodol i ddysgu plant. Mae creu'r amgylchedd dysgu gorau yn bwysig gan awgryma Watson (1913) y gall yr amgylchedd dysgu strwythuro dysgu ac ymddygiad. Mae creu amgylchedd dysgu cadarnhaol yn hanfodol ar gyfer llwyddiant. Wrth i bob plentyn ddysgu ar ffurf wahanol, gall cael amrywiaeth o ardaloedd yn yr ystafell dosbarth helpu. Atega Llywodraeth Cymru (2008a, t.10) “mae gan blant unigol wahanol arddulliau dysgu neu ddewis ffyrdd o ryngweithio gyda’r amgylchedd. Gellir gwella dysgu drwy ystyried arddulliau dysgu”. Mae hyn hefyd yn golygu y dylai amgylcheddau dysgu fod yn hyblyg. Mae Llywodraeth Cymru (2008b, t.40) yn cytuno “dylai’r amgylchedd dysgu fod yn groesawgar, yn ysgogol, yn hyblyg ac yn gyfoethog o ran iaith”. Atega Barry (2006) dylai gofodau dysgu fod yn hyblyg yn wyneb anghenion sy'n newid.
Yn ôl Gandini (1993) mae gosodiadau ysgol yn annog cyfarfyddiadau, cyfathrebu a pherthnasoedd. Mae trefniadaeth strwythurau, gwrthrychau a gweithgareddau yn annog dewisiadau, datrys problemau a darganfod yn y broses ddysgu. Atega Montessori (1995, t.81) “The environment must be rich in motives which lend interest to activity and invite the child to conduct his own experiences”. Er mwyn cyflawni hyn, rhaid creu amgylcheddau chwilfrydig. Cydnabyddir Malaguzzi (2007) bod gan y plentyn ei werthoedd ei hun, ei fod eisiau cael ei barchu yn ogystal â pharchu eraill ac sy'n ymgorffori chwilfrydedd a meddwl agored i bopeth posibl.

2.3 – Dysgu yn yr Awyr Agored 
Er bod amgylcheddau dysgu dan do yn bwysig, mae amgylcheddau dysgu awyr agored yr un mor bwysig. Prydera Palmer (2007) am ddirywiad chwarae yn yr awyr agored. Fodd bynnag, mae llawer yn ystyried dysgu awyr agored yn hanfodol. Awgryma Dillon et al (2005) y gall profiad ac ansawdd dysgu awyr agored gael effaith ar ddysgu. Esbonia Llywodraeth Cymru (2009, t.2) “mae’r awyr agored yn amgylchedd delfrydol ar gyfer dysgu trwy brofiadau, am ei fod yn cynnig cyfleoedd unigryw i fod yn greadigol, i symud o gwmpas, i fod yn swnllyd ac i gymryd risgiau”. Credir bod cymryd risg yn rhan fawr o ddatblygiad plant. Atega Estyn (2015a, t.1) “mae plant yn dysgu’n gyflym i gymryd risgiau yn yr amgylchedd awyr agored”. Mae hyn yn ychwanegu ymdeimlad o gyffro ac antur i'r plant, sy'n rhydd i archwilio a thrin yr amgylchedd o'u cwmpas gan ddefnyddio eu holl synhwyrau. Er bod cymryd risg yn rhan o fywyd bob dydd, mae Bilton (2005) yn disgrifio pryder rhieni fel rhwystr i gyfleoedd dysgu awyr agored ar draws ysgolion oherwydd pryder risg. Gall datrysiad i helpu rhieni oresgyn y pryderon hyn gynnwys trafod pwysigrwydd dysgu yn yr awyr agored, anfon erthyglau i rybuddio rhieni o'r risg sy'n gysylltiedig â diffyg ymarfer corff a chynnal asesiad risg trylwyr. Mae asesiadau risg ysgolion yn cael eu cynnal yn rheolaidd i nodi'r tebygolrwydd o anaf i berson ar ôl dod i gysylltiad â pherygl ac i archwilio a yw'r mesurau rheoli presennol yn ddigonol. Maent yn galluogi cyfranogwyr i bwyso a mesur a yw rhagofalon yn ddigonol neu a ddylid gwneud mwy i atal niwed i staff, disgyblion neu eraill (University Borough of Bexley, 2013). 
Yn ôl Llywodraeth Cymru (2015, t.3) “mae amgylcheddau dan do ac awyr agored...yn hybu datblygiad plant a chwilfrydedd naturiol i ymchwilio a dysgu drwy brofiadau uniongyrchol”. Ceir cytundeb cyffredinol. Mae plant ifanc yn ffynnu ac mae eu meddyliau a'u cyrff yn datblygu orau pan fydd ganddynt fynediad am ddim i amgylcheddau awyr agored ysgogol ar gyfer dysgu trwy chwarae a phrofiadau go iawn (O’Brien a Murray, 2007). Gall profiadau uniongyrchol o ddysgu awyr agored helpu plant i ddatblygu a hefyd gwneud pynciau'n fwy diddorol a gwella eu dealltwriaeth. Mae llawer yn ystyried profiadau uniongyrchol neu ymarferol fel amodau hanfodol ar gyfer caffael cysyniadau neu ddealltwriaeth newydd. Cred Estyn (2014, t.1) yn gryf fod “plant yn dysgu orau o brofiadau uniongyrchol”. 
Mae llawer o ystafelloedd dosbarth awyr agored mewn ysgolion yn gorneli o'u caeau chwarae, cyrtiau bach neu erddi ysgol. Mae'r defnydd o'r amgylchedd awyr agored fel cyfle dysgu i blant ifanc wedi bod yn cynyddu yn y DU ers cyflwyno Ysgol Goedwig yng Ngholeg Bridgwater yn y 1990au (Constable, 2017). Mae ysgol goed yn fodel cyflwyno addysg awyr agored lle mae myfyrwyr yn ymweld â lleoedd naturiol i ddysgu gwahanol sgiliau. Mae ysgolion coedwig o’r enw yn awgrymu y dylai fod mewn coetir, gyda choed a llawr coedwig. Fodd bynnag, nid yw hyn yn wir gan nad oes angen yr amodau hyn ar ysgolion coedwig. Nid yw'r ysgolion coedwig yn ymwneud â'r amgylchedd yn unig, mae'n ymwneud â'r cyfle a'r grymuso a roddir i'r plant dan sylw.

2.4 – Lles
[bookmark: _Hlk32310801]Nid yw'r derminoleg sy'n cyd-fynd â lles yn benodol iawn. Er bod ymchwil lles wedi bod yn cynyddu’n gyson dros y degawdau diwethaf, erys bwlch cydnabyddedig yn y modd y caiff ei ddiffinio a’i fesur (Hartwell, 2013). Mae ystyr lles yn aml-ddimensiwn. Mae lles yn ymwneud â phobl a chreu'r amodau i ni i gyd ffynnu. Mae teimladau o les yn sylfaenol i iechyd cyffredinol unigolyn, gan ei alluogi i oresgyn anawsterau yn llwyddiannus a chyflawni'r hyn y mae ei eisiau allan o fywyd. Mae lles yn darparu ffordd o ddeall yr hyn sydd ei angen a sut y gall pob un ohonom weithio gyda'n gilydd i wella ein bywydau mewn byd cymhleth. Yn ôl Llywodraeth Cymru (2010, t.7) “mae lles emosiynol wedi'i ddisgrifio fel ‘cyflwr cyfannol, goddrychol sy'n bresennol pa fo amrywiaeth o deimladau, gan gynnwys egni, hyder, bod yn agored, mwynhad, bodlonrwydd, llonyddwch a gofalu, wedi'u cyfuno ac yn gytbwys’”. 
Mae tystiolaeth yn dangos bod materion iechyd meddwl plant ledled y DU yn cynyddu tra bod lles plant yn dirywio (Young Minds, 2017). Mae hyn yn cael ei ystyried yn bryderus iawn ac mae angen iddo ddod yn flaenoriaeth ym mhob ysgol. Mae'r dull Thrive yn bodoli i helpu lles plant. Mae'r dull yn tynnu ar fewnwelediadau o feysydd i ddarparu ffordd bwerus o weithio gyda phlant a phobl ifanc sy'n cefnogi'r datblygiad cymdeithasol ac emosiynol gorau posibl (Thrive, 2020). Mae lles hefyd yn gysylltiedig â'r cwricwlwm newydd. Mae'n un o'r chwe maes dysgu a phrofiad a hefyd yn hanfodol i'r pedwar pwrpas. Amlyga Donaldson (2015, t.45) bod “angen i blant a phobl ifanc brofi lles cymdeithasol, emosiynol a chorfforol er mwyn ffynnu a llwyddo yn eu haddysg”.
Mae hierarchaeth anghenion Maslow yn theori ysgogol mewn seicoleg sy'n cynnwys model pum haen o anghenion dynol, a ddarlunnir yn aml fel lefelau hierarchaidd o fewn pyramid. Gweler ffigur 1. Rhaid diwallu anghenion is i lawr yn yr hierarchaeth cyn y gall unigolion fynd i'r afael ag anghenion yn uwch i fyny. O waelod yr hierarchaeth i fyny, yr anghenion yw: ffisiolegol, diogelwch, cariad a pherthyn, parch a hunan-wireddu. Mae theori hierarchaeth anghenion Maslow (1962) wedi gwneud cyfraniad mawr at addysgu a rheoli ystafell ddosbarth mewn ysgolion. Yn lle lleihau ymddygiad i ymateb yn yr amgylchedd, mae Maslow (1970) yn mabwysiadu dull cyfannol o addysg a dysgu. Mae hefyd yn gysylltiedig â sicrhau lles a darparu'r pethau y mae angen i blant eu cyflawni.







Ffigur 1 - Hierarchaeth Anghenion Maslow 

2.5 – Yr effaith gall dysgu yn yr awyr agored cael ar les
Mae'r amgylchedd naturiol yn cynnig cyfleoedd i blant sefydlu'r prosesau meddwl dwfn sydd eu hangen i gymathu i'w bywydau, achosion a chanlyniadau digwyddiadau trallodus. Mae'r prosesau hyn yn gofyn am lai o amser, lle, heddwch a rhyddid, sydd ar gael yn llai yn yr amgylchedd dan do. Cydnabyddir pwysigrwydd yr amgylchedd awyr agored i iechyd a lles plant (Maxim, 1993; Puckett a Diffily, 1999; Bilton, 2002). Mae Korpela a Hartig (1996) yn honni bod natur yn helpu i ddarparu lle i bobl ifanc ryddhau tensiwn a chynorthwyo hunanreoleiddio. Mae golygfeydd o natur yn gysylltiedig â lefelau is o straen a gallu cynyddol i ganolbwyntio (Wells, 2000). Mae pobl yn profi natur yn wahanol a gallant gael ymdeimlad o les o natur am resymau gwahanol iawn (Cattell, Dines, Gesler & Curtis, 2008). Felly, mae'n bwysig ystyried y buddion penodol y gall plant a phobl ifanc eu hennill o fyd natur, mewn cyferbyniad ag oedolion. Noda Nillson, Baines a Konijnendik (2007) bod plant yn grŵp allweddol a allai fod ag anghenion penodol y gallai natur elwa ohonynt, gan ddadlau bod angen ystyried yr anghenion penodol hyn. Gall iechyd meddwl plant hefyd elwa o'r awyr agored. Mae cyswllt rheolaidd â'r amgylchedd naturiol yn cael effaith gadarnhaol ar iechyd meddwl (Lovell, 2016).
Gall yr awyr agored fod yn ffactor pwysig mewn dysgu gydol oes, iechyd a lles (Sustainable Development Commission, 2010).  Fe'i cynlluniwyd i ganiatáu i ddisgyblion weithio'n weithredol ar wella eu lles eu hunain tra yn yr ysgol a hefyd i ganiatáu iddynt baratoi ar gyfer bywyd y tu hwnt i gatiau'r ysgol. Mynna Estyn (2015b) gall ysgolion coedwig cael “effaith arwyddocaol ar ddatblygiad holistig plant, gan gynnwys lefelau uchel o les a medrau corfforol, cymdeithasol, annibynnol a medrau cyfathrebu”. Atega Donaldson (2015, t.45) bod “angen i blant a phobl ifanc brofi lles cymdeithasol, emosiynol a chorfforol er mwyn ffynnu a llwyddo yn eu haddysg”. Mae plant â lles emosiynol gwael yn aml yn ymateb gydag ofn prydlondeb ac anhyblygedd i brofiadau newydd (Bertram a Pascal, 2003). Felly, y bwriad yw cyflawni llesiant trwy gynnig amgylchedd diogel, maethlon i blant ystyried rhai o'r materion a allai effeithio arnynt wrth iddynt aeddfedu i fod yn oedolion. Maent hefyd yn helpu i hyrwyddo lles cadarnhaol ac yn arfogi disgyblion â'r sgiliau a'r offer i fyw bywydau boddhaus a chyfoethog. Yn hytrach na cheisio gwneud disgyblion yn hapus trwy'r amser, gallant fod yn sicr o'r sgiliau gwytnwch a gwneud penderfyniadau i oresgyn rhwystrau os ydynt yn digwydd trwy ysgolion coedwig. 

Pennod 3: Methodoleg

3.1 Dulliau casglu gwybodaeth a rhesymeg
Fel y dywed y bennod gyntaf, dewiswyd defnyddio gwahanol ddulliau ymchwil, sef arsylwadau, holiadur a chyfweliadau. Dewiswyd mwy nag un dull ymchwil i sicrhau dyfnder ac ehangder i’r prosiect ac i gasglu digon o wybodaeth ddefnyddiol. Bydd yr holl wybodaeth a gesglir yn helpu i ffurfio ateb i gwestiwn y prosiect.
Cynhelir cyfweliadau ag athrawon a phlant i gasglu atebion manwl ac i ofyn cwestiynau penagored am addysgu yn yr awyr agored. Disgrifiwyd cwestiynau penagored fel rhai gwerthfawr oherwydd bod cyfranogwyr wedi darparu atebion yn eu geiriau eu hunain (Johnson a Christensen, 2014). Darperir holiaduron i blant Cyfnod Sylfaen i glywed llais y plentyn am ddysgu yn yr awyr agored. Gwelir gwersi yn yr awyr agored hefyd, gan arsylwi a dadansoddi ymrwymiad ac ymateb y plant. Y gobaith yw ychwanegu amryw o ddimensiynau i'r prosiect trwy gasglu data a thystiolaeth trwy'r gwahanol ddulliau. Defnyddiodd yr ymchwilydd wahanol fathau o ffynonellau eilaidd i gasglu mwy o wybodaeth hefyd, er enghraifft, erthyglau a llyfrau. Fodd bynnag, ni chredwyd popeth y maent wedi'i ddarllen ar-lein a defnyddiwyd gwybodaeth ddibynadwy.
Cyfweliadau 
I ddechrau, cyfwelodd yr ymchwilydd athrawes ysgol goed er mwyn gwella dealltwriaeth o ysgol goed. Fe’i gwnaed yn glir yn union yr hyn yr oedd yr ymchwilydd eisiau ei ddarganfod ac roedd yn cyfleu naws gysur. Gofynnwyd cwestiynau cyffredinol am ddysgu yn yr awyr agored. Ar ddiwedd y cyfnod, cyfwelwyd athrawes ysgol goed arall i gasglu gwybodaeth ychwanegol. Cyfwelwyd plant hefyd mewn lleoliad anffurfiol i beidio â rhoi unrhyw bwysau arnynt. Hefyd rhoddodd yr ymchwilydd gardiau i'r plant a oedd yn wyrdd a choch. Esboniwyd i'r plant i ddangos y cerdyn coch os nad oeddent am barhau â'r cyfweliad (Atodiad 1). Roedd hyn yn bwysig er mwyn sicrhau bod y plant yn gyffyrddus ac yn onest yn eu hymatebion. Fodd bynnag, gan fod y plant yn y Cyfnod Sylfaen roedd yn rhaid gofyn cwestiynau eithaf syml iddynt er mwyn sicrhau dealltwriaeth. 
Roedd y cyfweliadau'n ddefnyddiol iawn wrth gasglu gwybodaeth fanylach. Cefnogir hyn gan McNamara (1999) sy'n nodi y gall y cyfwelydd fynd ar drywydd gwybodaeth fanwl am y pwnc. Roedd y cyfweliadau hefyd yn ddefnyddiol oherwydd gellir ail-egluro cwestiwn os na chafodd ei ddeall yn llawn a hefyd gellir gofyn am esboniad o ateb. Y brif dasg wrth gyfweld yw deall ystyr yr hyn y mae cyfweleion yn ei ddweud (Kvale, 1996). Er gwaethaf y buddion, gall cyfweliadau gymryd peth amser i gasglu'r data, gan fod angen cynnal y cyfweliadau ac ysgrifennu'r nodiadau (NFER, 2015). Yn ogystal, roedd yn amlwg bod y rhan fwyaf o'r plant eisiau plesio'r ymchwilydd gyda'u hatebion ac felly heb roi atebion gonest pur. Cytûn Punch (2002) mae'n gyffredin i blant ddweud beth mae'r oedolyn eisiau ei glywed mewn sefyllfaoedd.
Arsylwadau 
Mae'n debyg mai arsylwi yw'r dull mwyaf cyffredin a symlaf o gasglu data. Maent yn creu cyfleoedd i ddarparu disgrifiadau cyfoethog, manwl o'r lleoliad yn eich nodiadau maes ac i weld digwyddiadau heb eu trefnu, gwella dehongli, a datblygu cwestiynau newydd i'w gofyn (DeMunck a Sobo, 1998). Prif bwrpas yr arsylwadau oedd gwella dealltwriaeth yr ymchwilydd o ba fath o bethau sy'n cael eu dysgu yn yr awyr agored a hefyd gweld sut mae'r plant yn ymddwyn. Roedd yr arsylwadau yn ddefnyddiol iawn gan ei fod yn casglu data meintiol ac ansoddol ar ffurf lai ffurfiol. Yn ystod yr arsylwadau gwnaeth yr ymchwilydd nodiadau o'r digwyddiadau a gynhaliwyd yn ystod y gwersi. Mae Arthur et al (2012) yn cydnabod bod arsylwadau'n llwyddiannus os cânt eu cynnal mewn grwpiau bach i ganiatáu amser i'r ymchwilydd arsylwi a chofnodi ymddygiadau. Roedd yr ymchwilydd yn ffodus o arsylwi ystafell ddosbarth cyfan yn yr awyr agored ond cafodd gyfle hefyd i arsylwi grŵp bach. Fodd bynnag, cyfyngiad posibl ar ddefnyddio arsylwadau yw gogwydd ymchwilydd. Noda Ratner (2002) bod angen i chi gydnabod eich rhagfarnau eich hun a rhoi’r rhagfarnau hynny o’r neilltu cymaint â phosibl er mwyn gallu gweld y data yn niwtral a gwneud dehongliadau cywir.
Holiadur
Creodd yr ymchwilydd holiadur ar gyfer plant yn y cyfnod sylfaen i gasglu mwy o wybodaeth am eu mwynhad o ddysgu yn yr awyr agored a hefyd eu teimladau. Atebodd deg o blant o bob dosbarth Derbyn, Blwyddyn 1 a Blwyddyn 2 yr holiadur fel y gallai'r ymchwilydd gael ystod o atebion gan blant 3-7 oed. Roedd yn rhaid iddynt eistedd gyda'r plant i'w cefnogi i ddarllen y cwestiynau ac i ysgrifennu atebion y plant i gwestiwn dau i lawr gan ei fod yn gwestiwn penagored.
Mae holiaduron yn cael eu hystyried yn ffordd effeithiol o gasglu gwybodaeth. Mae hefyd yn rhad ac am ddim a'r ffordd fwyaf fforddiadwy o gasglu data meintiol. Yn aml, holiaduron yw un o'r unig ffyrdd ymarferol o gael digon o atebion i ganiatáu dadansoddiad ystadegol o'r canlyniadau. Gan fod yr un cwestiynau wedi'u gofyn yn yr un drefn mae'n ei gwneud hi'n haws gallu ailadeiladu holiadur i'w wirio am ddibynadwyedd. Mae hefyd yn ddefnyddiol ar gyfer cymharu data. Roedd yr iaith a ddefnyddiwyd yn yr holiadur yn hanfodol gan fod yr holiadur ar gyfer plant 3-7 oed. Oherwydd hyn, treuliwyd llawer o amser yn ceisio geirio'r cwestiynau mewn iaith briodol a dewis rhwng cwestiynau caeedig neu benagored. Penderfynwyd defnyddio cwestiynau caeedig yn bennaf ac oherwydd hyn ni dderbyniwyd gwybodaeth fanwl. Atega Kumar (2014) bod y ffordd rydych chi'n llunio cwestiwn (penagored neu gaeedig) a'r geiriad rydych chi'n ei ddefnyddio wrth ei fframio mewn holiadur yn hynod bwysig gan eu bod nhw'n dylanwadu ar y math ac ansawdd y wybodaeth rydych chi'n ei gael gan eich ymatebwyr. Wrth i'r ymchwilydd ofyn cwestiynau mwy agored yn y dyfodol, gellir cynyddu faint o wybodaeth a dderbynnir.
Un o brif anfanteision dibynnu ar holiaduron ar gyfer data yw nad oes sicrwydd yr atebion eu gwarantu. Fodd bynnag, gan fod yr ymchwilydd wedi eistedd gyda'r plant wrth iddynt ateb yr holiadur, nid oedd hyn yn broblem. Bydd holiadur yn bendant yn cael ei ddefnyddio i gasglu gwybodaeth yn y dyfodol gan yr ymchwilydd gan ei fod yn llwyddiannus. Gan fod yr holiadur yn syml, teimlwyd nad oedd angen gwneud peilot sef treialu'r holiadur ymlaen llaw ond bydd un yn cael ei wneud yn y dyfodol. Mae peilot yn rhoi cyfle i dderbyn adborth ar yr holiadur cyn ei anfon rhag ofn y bydd unrhyw broblemau neu wallau. Mae Cohen and Manion (2017) yn tynnu sylw at y ffaith bod gan beilot sawl swyddogaeth, yn bennaf i gynyddu dibynadwyedd, dilysrwydd ac ymarferoldeb yr holiadur. Mae hefyd yn rhoi amcangyfrif o'r amser y bydd yn ei gymryd i lenwi'r holiadur. Yn y dyfodol, bydd holiadur ar gyfer athrawon yn cael ei ddefnyddio pe bai'r math hwn o brosiect ymchwil yn cael ei ailadrodd. Y prif reswm am hyn yw cael barn mwy o athrawon.

3.2 Moeseg
Mae moeseg yn hanfodol wrth ymgymryd â phrosiect ymchwil o'r fath. Cwblhaodd yr ymchwilydd ffurflen foeseg cyn cychwyn y prosiect (atodiad 2). Yn ystod yr ymchwil, glynwyd wrth ganllawiau BERA er mwyn casglu'r wybodaeth mewn modd moesegol a phroffesiynol. Cadwodd yr ymchwilydd yr elfen hon mewn cof trwy gydol y cyfnod er mwyn sicrhau gweithrediad cywir. Mae Rubin a Rubin (1995) yn pwysleisio pwysigrwydd i'r ymchwilydd ddeall y rhwymedigaethau moesegol trwy gydol ymchwil er mwyn amddiffyn yr holl gyfranogwyr dan sylw. Mae Walliam (2011) yn amlinellu y dylid trin pob cyfranogwr â pharch cyn, yn ystod ac ar ôl yr ymchwil. Mae BERA (2011, t.6) yn cefnogi'r farn hon gan noda “individuals should be treated fairly, sensitively, and with dignity”. Cadwodd yr ymchwilydd yr holl ymchwil electronig ar ben cof gyda chyfrinair neu ei gloi i ffwrdd mewn cwpwrdd os oedd ar bapur. Cadwyd yr holl wybodaeth yn ddienw ac yn gyfrinachol ynghyd â Chanllawiau Ymchwil Addysgol BERA 2018 a GDPR. Ystyriwyd Data Protection Act (1998) hefyd. Nododd yr ymchwilydd bwrpas yr ymchwil yn glir i nifer y cyfranogwyr. Cafwyd caniatâd llafar gan y plant ac oedolion ac eglurwyd y gellid tynnu'r ymchwil yn ôl ar unrhyw adeg, yn ogystal â gallu gweld y canlyniadau terfynol pe dymunir. Cafwyd cadarnhad hefyd gan yr athrawon i gyfweld â'r plant. Yn ogystal, cafwyd caniatâd gan y pennaeth i dynnu lluniau.

Pennod 4: Canlyniadau

Nod y bennod hon yw astudio a dadansoddi'r canfyddiadau a gasglwyd a'i berthynas â theori. Mae'r dystiolaeth o'r ymchwil sylfaenol o wybodaeth am gyfweliadau, arsylwadau a holiaduron yn cael ei chymharu ag ymchwil eilaidd sef 'Adolygiad Llenyddiaeth' o’r ail bennod. Yn dilyn y broses ymchwilio, treuliwyd amser yn prosesu'r data ac amlygu’r prif syniadau a godwyd. Er mwyn cynyddu dibynadwyedd y canlyniadau, nod yr ymchwilydd oedd cynhyrchu cyfuniad o ddata meintiol ac ansoddol.

4.1 Cyfweliadau
Cyfwelwyd ag dwy athrawes ysgol goed i gasglu mwy o wybodaeth (Atodiad 3) yn ogystal â deg o blant (Atodiad 4).
Athrawon
Pan ofynnwyd i'r athrawon pam y penderfynodd yr ysgol gychwyn ysgol goed, roedd atebion y ddwy yn ymwneud â lles y plant. Mae lles yn amlwg yn flaenoriaeth i'r ysgol. Maent yn aml yn annog y plant i siarad am eu teimladau. Esboniodd Athrawes B fod y plant yn treulio diwrnod cyfan yn yr ysgol goed bob pythefnos yn ystod CPA yr athro dosbarth. Ychwanegodd fod amser CPA yn fath o seibiant i'r athrawon ac felly wrth i'r plant dreulio diwrnod yn yr ysgol goed, maen nhw hefyd yn cael rhywfaint o seibiant. Mae ysgol goed yn rhoi cyfle i blant ddysgu heb y pwysau academaidd. Roedd annibyniaeth a rhyddid hefyd yn un o'r prif resymau wrth i'r plant gael mwy o ddewisiadau. Yn ôl Estyn (2010) mae meysydd dysgu arfer gorau yn darparu dewisiadau i blant ac yn annog eu hannibyniaeth.
Wrth ateb cwestiwn pedwar yr holiadur, eglurodd Athrawes B fod yr ysgol goed yn cael ei hystyried yn flaenoriaeth i'r athrawon a'i bod hefyd yn cael ei hystyried yn bwysig i'r plant. Fodd bynnag, gan ei fod yn newydd ar hyn o bryd, ychydig iawn o rieni sy'n ansicr gan eu bod yn poeni am ddiogelwch eu plant a hefyd nid ydynt yn caniatáu i'w plant fynd yn fudr fel arfer. Gall cyswllt â'r amgylchedd naturiol fod yn gyfyngedig i blant a phobl ifanc yn y gymdeithas gyfoes oherwydd pryderon am ddiogelwch (O’Brien a Murray, 2007). Fodd bynnag, mae athrawon yr ysgol goed yn sicr bod yr ardal a'r gweithgareddau'n ddiogel, sy'n beth da oherwydd amlyga Llywodraeth Cymru (2009, t.4) “mae’n bwysig bod gweithgareddau dysgu awyr agored a’r mannau a ddefnyddir yn cael eu hasesu a’u goruchwylio’n ofalus”. Mae plant sy'n dysgu am ddiogelwch ac yn ei ddeall hefyd yn nodwedd bwysig o ysgolion coedwig.
Roedd yr ymchwilydd yn awyddus i ddarganfod mwy am gyllid ar gyfer ysgolion coedwig. O ganlyniad, gofynnwyd “a yw'r ysgol yn derbyn unrhyw arian ychwanegol ar gyfer yr ysgol goed?” yn ystod y cyfweliadau. Yn anffodus nid yw'r ysgol yn derbyn unrhyw arian ychwanegol ar gyfer yr ysgol goed. Oherwydd hyn, mae'r ysgol wedi gwneud llawer o bethau i geisio codi arian. Un o'r prif bethau a wnaeth yr ysgol oedd taith gerdded noddedig mewn esgidiau glaw. Cerddodd pob plentyn yn yr ysgol un filltir yn eu hesgidiau glaw, i gyfanswm o 450 milltir trwy'r ysgol. Cododd yr ysgol swm syfrdanol o £4,500 o'r daith hon. Mae'r ysgol hefyd wedi gofyn am gyfraniadau o ddeunydd sbâr a all fod yn ddefnyddiol yn yr ysgol goed fel pren gan rieni. Dywedir bod cwmnïau lleol hefyd yn cyfrannu. Gall creu perthnasoedd â'r gymuned leol fod yn fuddiol iawn i ysgolion. Pan fydd ysgolion, teuluoedd, a grwpiau cymunedol yn gweithio gyda'i gilydd i gefnogi dysgu, mae plant yn tueddu i wneud yn well yn yr ysgol, aros yn yr ysgol yn hirach, a hoffi'r ysgol yn fwy (Henderson a Mapp, 2002).
Gellir hefyd ystyried ysgolion coedwig yn fuddiol i'r cwricwlwm newydd. Mae hyn yn unol â chwestiwn chwech yr holiadur, “sut bydd yr ysgol goed yn cysylltu â'r cwricwlwm newydd?”. Rhoddodd Athrawes B pwyslais ar bedwar diben Donaldson (2015) a hefyd amgylcheddau dysgu. Dywed Llywodraeth Cymru (2020, t. 51) dylai ysgolion “rhoi cyfleoedd dysgu dilys i ddysgwyr o bob oed, a hynny dan do ac yn yr awyr agored”. Rhoddodd Athrawes A chynlluniau gwersi i'r ymchwilydd i ddangos sut mae gwersi yn yr ysgol goed yn gysylltiedig â'r cwricwlwm newydd (Atodiad 5). Mae dysgu awyr agored yn cynnig llawer o gyfleoedd i ddysgwyr ddyfnhau a chyd-destunoli eu dealltwriaeth o fewn meysydd cwricwlwm, ac i gysylltu dysgu ar draws y cwricwlwm mewn gwahanol gyd-destunau ac ar bob lefel (Brown, 2010). Mae'n amlwg yn ffordd ddefnyddiol iawn o addysgu’n drawsgwricwlaidd gan ei fod yn rhoi cyfle i blant ddatblygu eu sgiliau rhifedd a llythrennedd. Gwelodd yr ymchwilydd enghraifft o hyn yn ystod un arsylwad lle'r oedd plant pump i chwech oed yn cyfathrebu ac yn creu siapiau 2D allan o ddeunydd naturiol (Atodiad 6). Enghraifft arall yw plant yn cymryd rhan mewn ystod o weithgareddau, er enghraifft gwrando ac ymateb i ystod o straeon er mwyn gwella sgiliau iaith a chyfathrebu (Davis a Waite 2005).
Plant 
Yn ystod cyfweliadau'r ymchwilydd gyda'r plant, gofynnwyd tri chwestiwn. Yn gyntaf, gofynnwyd i'r plant pa fath o bethau maen nhw'n eu gwneud yn yr ysgol goed. Fe wnaethant ateb gyda llawer o wahanol bethau er enghraifft archwilio, creu a phlannu. Yn ogystal, esboniodd Athrawes A pa fath o bethau maen nhw'n bwriadu eu gwneud yn yr ysgol goed yn y dyfodol pan fydd yn fwy gorffenedig. Profodd hyn i'r ymchwilydd y gall yr awyr agored gynnig llawer o wahanol gyfleoedd dysgu. Roedd yr ymchwilydd hefyd eisiau gwybod pa fath o deimladau mae'r plant yn eu teimlo yn yr ysgol goed. Derbyniwyd nifer o deimladau cadarnhaol ar y cyfan. Roedd yr ymchwilydd yn synnu o glywed ystod eang o deimladau yn cael eu mynegi. Roedd hyn yn dda i'r ymchwilydd ei ddefnyddio i wneud cysylltiadau â lles.

4.2 Arsylwadau 
Yn ystod yr amser yr oedd yr ymchwilydd yn arsylwi gwersi, penderfynodd gymharu gwers dan do â gwers awyr agored. Roedd hyn er mwyn gweld a oedd ymgysylltiad, ymddygiad a dealltwriaeth y plant yn wahanol. Trwy'r arsylwadau, roedd yn amlwg bod y plant yn ymgysylltu’n sylweddol fwy wrth gael eu haddysgu yn yr awyr agored. Dangoswyd hyn gan y ffordd yr ymatebodd y plant i'r dysgu. Gellir cefnogi canfyddiadau o'r fath gan Knight (2009) a hefyd Joyce (2012) sy'n nodi bod gan ddysgu awyr agored y gallu i fachu ac ennyn diddordeb dysgwyr ar unwaith. Dadleua Griffin a Burns (2012) fod cymhelliant ac ymgysylltiad plant yn uniongyrchol gysylltiedig â lefel eu dealltwriaeth. Mae hyn yn awgrymu y gallai dysgwyr ddeall mwy os ydynt yn ymgysylltu mwy.
Gwelwyd y plant yn cyd-weithio llawer tra yn yr ysgol goed a buont hefyd yn treulio amser gyda gwahanol blant ac nid eu ffrindiau arferol. Yn ogystal, arsylwyd y plant yn trafod llawer gyda'r athrawon ysgol goed. Esboniodd Athrawes B fod y plant yn agor lan mwy iddyn nhw yn yr awyr agored. Mae sicrhau perthnasoedd da yn hanfodol i fywydau plant. Awgryma Estyn (2019, t.10) dylai ysgolion “cryfhau’r perthnasoedd rhwng staff a disgyblion a pherthnasoedd cymheiriaid rhwng disgyblion”. 
Noda Department of Education and Skills (2006) bod tystiolaeth gref bod dysgu o ansawdd da y tu allan i'r ystafell ddosbarth yn ychwanegu llawer o werth at ddysgu yn yr ystafell ddosbarth. Oherwydd hyn, penderfynwyd arsylwi gwersi dan do a'r awyr agored er mwyn cymharu ymddygiad y plant. Roedd ymddygiad y plant yn wahanol tra yn ysgol goed. Roeddent yn amlwg yn llawer mwy hamddenol a diofal. Roedd yr ymchwilydd yn ei chael hi'n adfywiol iawn gweld plant mor angerddol am ddysgu.
Yn ystod yr arsylwadau, sylwodd yr ymchwilydd hefyd ar unigolyn ag anghenion dysgu ychwanegol. Yn yr ystafell ddosbarth roedd y plentyn yn cael anhawster canolbwyntio ac roedd yn aflonyddgar ond yn ysgol goed, roedd yn llawer mwy pwyllog ac yn gwrando'n llawer gwell. Ar un adeg, roedd y plant yn mwynhau archwilio a rholio yn yr ardal awyr agored ond roedd yr unigolyn yn ansicr iawn ac nid oedd am ymuno. Yna anogodd yr athro'r plentyn i geisio ond ni orfododd ef. Yna ceisiodd a mwynhaodd yr unigolyn yn fawr iawn (Atodiad 7). Roedd hwn yn beth cadarnhaol iawn i'r ymchwilydd ei weld. Mae gan yr unigolyn anhwylder gorfywiogrwydd diffyg sylw (ADHD) ac mae'r canfyddiadau'n awgrymu bod lleoliadau chwarae bob dydd yn gwneud gwahaniaeth yn nifrifoldeb cyffredinol y symptomau mewn plant ag ADHD (Faber Taylor a Kuo, 2011). Mae hyn yn unol â chwestiwn tri o'r holiadur athrawon, “A yw ymddygiad rhai plant yn newid tra yn yr ysgol goed?”.  Roedd y ddwy athrawes yn sicr bod ymddygiad unigolion wedi newid tra yn yr ysgol goed.

4.3 Holiadur 
Rhennir yr holiadur (Atodiad 8) i dri chwestiwn i'w gadw'n syml i blant Cyfnod Sylfaen. Yn aml, trafodir dylanwad emosiynau ar ddysgu, ac wrth gwrs mae rhai yn profi bod mwynhad a hapusrwydd yn cael effaith gadarnhaol ar ddysgu. Oherwydd hyn, penderfynwyd seilio cwestiynau un a dau o'r holiadur ar fwynhad a theimladau'r plant am ddysgu yn yr awyr agored. Gofynnwyd i'r plant a ydyn nhw'n mwynhau dysgu yn yr awyr agored. Atebodd 90% gydag "ydy" sy'n ganran uchel iawn. Roedd yr ymchwilydd yn synnu clywed llawer o blant yn dweud mai'r rheswm eu bod yn mwynhau dysgu yn yr awyr agored yw oherwydd nad yw eu rhieni'n rhoi'r cyfleoedd hyn iddynt y tu allan i'r ysgol. Yn ôl yr National Trust (2016) mae ymchwil ddiweddar wedi dangos bod plant bellach yn treulio dim ond hanner cymaint o amser yn chwarae yn yr awyr agored ag y gwnaeth cenhedlaeth eu rhieni. Dim ond tri o blant allan o ddeg ar hugain a atebodd na. Pan ofynnwyd i'r plant eu rhesymau dros ateb na, dywedon nhw yn bennaf oherwydd y tywydd. Mae'n bwysig nad yw'r tywydd yn atal dysgu yn yr awyr agored. Fodd bynnag, mae'n bwysig bod athrawon yn realistig ynglŷn â sut i newid gwersi yn ôl y tywydd (Ling, 2013). Gallent wneud hyn trwy gael sesiynau byrrach yn ystod y tymor oer neu gael llawer o weithgareddau egnïol sy'n cadw'r plant i symud a gellir eu cysylltu ag addysg gorfforol hefyd.
Er mwyn cael gwell dealltwriaeth o deimladau'r plant gofynnwyd iddynt sut maen nhw'n teimlo wrth ddysgu yn yr awyr agored. Roedd yn rhaid i'r plant ddewis wyneb hapus, canolig neu drist. Dengys ffigur 2 bod 76.7% o’r plant wedi ateb hapus. Mae'r canlyniadau hyn yn gadarnhaol iawn gan fod hyn yn profi lles da yn gyffredinol. Mae hyn hefyd yn cyd-fynd â'r hyn y mae Malone and Waite (2016) yn ei ddweud sef bod dysgu awyr agored yn creu dysgwyr iach a hapus. Y prif reswm i'r plant ddewis yr wyneb canol neu'r wyneb trist oedd oherwydd y tywydd, nid oeddent yn mwynhau bod yn y glaw a'r oerfel yn bennaf. Gan fod yr ysgol goedwig yn newydd i'r ysgol, nid yw'r plant wedi ei phrofi yn ystod tymhorau cynhesach fel yr haf. Credir pan fydd y plant yn cael cyfle i ddysgu yn yr ysgol goed pan fydd y tywydd yn cynhesu, bydd canran y plant a ddewisodd yr wyneb hapus yn cynyddu. Bydd hapusrwydd plant o fudd i’w lles oherwydd yn ôl Bronson (2018) ni all lles fodoli heb hapusrwydd.

Er mwyn cael gwell dealltwriaeth o fwynhad plant o ddysgu yn yr awyr agored, cwestiwn olaf yr holiadur oedd “a yw’n well gennych ddysgu dan do neu ddysgu yn yr awyr agored?”. Y rheswm am y cwestiwn hwn oedd cymharu mwynhad y plant â'u mwynhad o ddysgu dan do yn yr ystafell ddosbarth er enghraifft. Gweler o ffigur 3 atebodd 56.6% yn yr awyr agored a 13.3% y ddau ohonynt. Mae'r canlyniadau hyn yn dangos agwedd dda tuag at yr awyr agored. Er i 30% ateb y tu fewn, dywedon nhw eu bod hefyd yn mwynhau bod yn yr awyr agored. Wrth ofyn y cwestiwn hwn, ystyriwyd bod cydbwysedd da o ddysgu dan do ac awyr agored yn bwysig. Cred Durant (2020) mae chwarae awyr agored yr un mor bwysig â chwarae dan do.




Ffigur 3 


4.4 Adroddiad 
Ar ddiwedd eu hamser yn yr ysgol yn casglu gwybodaeth, ysgrifennodd yr ymchwilydd adroddiad (Atodiad 9). Mae'r adroddiad yn cynnwys gwybodaeth am y lleoliad, cyd-destun a chefndir yr arfer sy’n arwain y sector a disgrifiad o natur y strategaeth a’r gweithgarwch a nodwyd yn arfer sy’n arwain y sector. Yn dilyn mae’n cynnwys pa effaith y mae’r gwaith hwn wedi’i chael ar y ddarpariaeth ac ar safonau dysgwyr ac i orffen sut mae’r profiad dewisol wedi gwella a thrawsnewid arfer proffesiynol.

Pennod 5: Casgliad

Nod cyffredinol yr ymchwil oedd nodi a yw dysgu awyr agored yn effeithio ar les plant yn y Cyfnod Sylfaen, gan dynnu sylw at ysgolion coedwig. Credir bod yr adolygiad llenyddiaeth ac ymchwil bersonol wedi bod o fudd i'r ymchwilydd wrth ateb teitl y prosiect ymchwil hwn.
Cyn dechrau'r prosiect ymchwil, credai’r ymchwilydd fod addysgu awyr agored yn cael effaith gadarnhaol ar les plant. Ar ddiwedd y prosiect ymchwil mae gan yr ymchwilydd yr un farn. Mae'r prosiect ymchwil wedi cyfrannu at y farn hon, gan adeiladu ar ddealltwriaeth yr ymchwilydd. Yn gyffredinol, mae damcaniaethwyr yn credu bod dysgu awyr agored yn fuddiol a gall hefyd helpu i sicrhau lles plant. O'r wybodaeth a gafwyd gan y plant yn yr ysgol, gwelir bod plant wrth eu bodd yn dysgu yn yr awyr agored. Roeddent yn frwd iawn ac yn dweud pethau cadarnhaol iawn am yr ysgol goed. Mae'r plant hefyd yn teimlo teimladau cadarnhaol ar y cyfan wrth ddysgu yn yr awyr agored, a phrofwyd y gall fod yn fuddiol i'w lles. Mae hefyd yn amlwg bod nifer o fuddion o ddysgu awyr agored. Esboniodd athrawon yr ysgol goed y buddion y gall yr awyr agored eu cael ar y plant, fel plant yn mwynhau dysgu, gwell ymddygiad a chanolbwyntio a hapusrwydd hefyd.
Felly mae'n ymddangos yn rhyfedd, er bod pobl fel petaent yn deall gwerth bod mewn lleoliad awyr agored ar un cam o'n haddysg, mae'r drws ar gau fwyfwy wrth inni symud trwy gamau diweddarach y broses addysg. Credir felly y dylai ysgolion barhau i ddarparu cyfleoedd i blant yn yr awyr agored hyd yn oed wrth iddynt dyfu'n hŷn. I grynhoi, mae'r ymchwilydd o'r farn mai'r ateb i'r cwestiwn hanfodol o “A yw dysgu awyr agored yn effeithio ar les plant yn y Cyfnod Sylfaen?” yw ydy.
Credir bod y prosiect ymchwil wedi bod yn llwyddiannus a chynhyrchwyd canlyniadau cefnogol. Fodd bynnag, prif wendid yr astudiaeth hon yw'r diffyg barn gan athrawon. Pe bai mwy o athrawon yn rhan o'r prosiect, teimlir y byddai'r canlyniadau'n fwy cadarn. Os bydd yn rhaid i'r ymchwilydd ail-wneud y prosiect ymchwil hwn byddent yn gwneud holiadur i'r holl athrawon yn yr ysgol i gael ystod o farnau. Yn ogystal, goblygiad ymarferol pwysig arall yw roedd yr ymchwilydd ond yn gallu arsylwi ychydig o wersi yn yr awyr agored gan fod y tywydd yn eithafol. Byddai wedi bod yn fuddiol bod wedi cael cyfle i arsylwi mwy o wersi i gael gwell dealltwriaeth o ddysgu awyr agored. Er gwaethaf hyn, ystyrir yn gyffredinol bod yr ymchwil a wnaed yn ddefnyddiol iawn.
Trwy archwilio'r pwnc hwn fel prosiect ymchwil, mae'r ymchwilydd wedi magu hyder yn y defnydd o'r awyr agored i gefnogi dysgwyr yn eu dysgu a hefyd i gyflawni lles, yn enwedig o fewn y cyfnod sylfaen. Magwyd cymhelliant a brwdfrydedd i addysgu mwy o bethau yn yr awyr agored gan fod llawer o fuddion. Mae cyfuniad o arsylwadau, holiadur a chyfweliadau wedi caniatáu i'r ymchwilydd ddyfnhau gwybodaeth a dealltwriaeth yn y maes hwn. O safbwynt personol a phroffesiynol, mae'r ymchwilydd yn teimlo ei fod wedi elwa'n fawr o'r prosiect ymchwil hwn ac mae'n edrych ymlaen at ddefnyddio'r wybodaeth a gafwyd o addysgu yn y dyfodol agos.

Rhaid diolch i'r nifer a gyfrannwyd it prosiect ymchwil hwn. Ni ellid bod wedi ysgrifennu'r
prosiect ymchwil hwn heb Dr Sioned Hughes a oedd nid yn unig yn darparu cynnwys manwl|
trwy gydol y modiwl ond hefyd ei cymorth a'u syniadau wrth drafod y prosiect ymchwil.

Yn ail, diolch i bennaeth yr ysgol am ganiatau mynediad i'r ymchwilydd i gasglu gwybodaeth
ac gweld ysgol coedwig ar waith. Rhaid diolch i'r athrawon a'r plant am eu parodrwydd i rannu
eu gwybodaeth, eu syniadau a'u harfer dda er mwyn cynorthwyo'r ymchwilydd i gwblhau'r
prosiect ymchwil yn effeithlon. Mae eu cyfraniad a'u cefnogaeth wedi bod yn gwbl hanfodol
tuag at sicrhau datblygiad.

Mae hyn i dystio bod y gwaith a gyflwynir yn y prosiect ymchwil hwn yn fy ngwaith i yn llwyr,
ac eithrio lle cyfeirir at waith eraill. Nid yw unrhyw ran o’r prosiect ymchwil hwn wedi cael ei
gyflwyno, neu ar hyn o bryd yn cael ei gyflwyno mewn ymgeisyddiaeth am unrhyw ddyfarniad
arall heblaw’'n rhan o radd BA (Anrh) Addysg Gynradd gyda SAC ym Mhrifysgol Cymru y
Drindod Dewi Sant. Deallwyd bod unrhyw waith y defnyddiwyd heb gyfeirio ato yn y prosiect
ymchwil yn weithred o Ién-ladrad, a arweinir at fethu'r modwl hwn.




